10. การควบคุมภายใน

คณะกรรมการบริษัทได้ให้ความสำคัญต่อระบบการควบคุมและตรวจสอบภายในที่มีประสิทธิภาพ
ทั้งในระดับบริหาร และระดับปฏิบัติการ คณะกรรมการบริษัทและผู้บริหารมีหน้าที่
และความรับผิดชอบโดยตรงในการจัดให้มี และรักษาไว้ซึ่งระบบการควบคุมภายใน
และการประเมินความเพียงพอของระบบควบคุมภายในของบริษัทในด้านต่างๆ ทั้ง 5 ด้าน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศ และการสื่อสารข้อมูล และระบบการติดตาม
ซึ่งรวมถึงการกำหนดทิศทางการดำเนินธุรกิจและ การติดตามผล
การพัฒนาระบบสารสนเทศและการสื่อสารเพื่อสนับสนุนระบบการตัดสินใจ การกำหนดขอบเขต
อำนาจหน้าที่ และวงเงินอนุมัติของฝ่ายบริหารในแต่ละระดับ
ตลอดจนมีการกำหนดระเบียบวิธีปฏิบัติของพนักงานแต่ละสายงานไว้อย่างชัดเจน
การกำหนดกรอบปฏิบัติตามหลักจรรยาบรรณ รวมถึงการมีมาตรการควบคุม
และขั้นตอนในการทำรายการระหว่างกันของบริษัทกับบุคคลที่อาจมีความขัดแย้งทางผลประโยชน์
และมีการใช้นโยบายบัญชีตามหลักการบัญชีที่รับรองทั่วไปซึ่งผู้สอบบัญชีมีอิสระในการแสดงความเห็น
และการเข้าถึงข้อมูลที่เป็นสาระสำคัญ

นอกจากนี้ บริษัทยังได้มีการจัดตั้งฝ่ายตรวจสอบภายในเพื่อทำหน้าที่ตรวจสอบทั้งในด้านการเงิน
การดำเนินงาน
เพื่อให้มั่นใจว่าการปฏิบัติงานและกิจกรรมสำคัญของบริษัทได้ดำเนินการตามแนวทางที่กำหนดและมีประสิทธิภาพ
และเพื่อให้หน่วยงานตรวจสอบภายในมีความอิสระ
สามารถทำหน้าที่ตรวจสอบและถ่วงดุลได้อย่างเต็มที่
คณะกรรมการจึงกำหนดให้ฝ่ายตรวจสอบภายในรายงาน
ผลการตรวจสอบโดยตรงต่อคณะกรรมการตรวจสอบและคณะกรรมการบริษัท โดยในปี
2549คณะกรรมการตรวจสอบมีการประชุมจำนวน 6 ครั้ง
เพื่อพิจารณาความสมเหตุสมผลของการทำรายการระหว่างกัน ความเพียงพอของระบบควบคุมภายใน
รวมถึงการประชุมร่วมกับผู้สอบบัญชีเพื่อสอบทานงบการเงินและพิจารณารายงานการเปิดเผยข้อมูลทางการเงินในงบการเงิน
ตลอดจนการพิจารณาแผนการตรวจสอบประจำปี
และติดตามรายงานผลการตรวจสอบภายในด้านต่างๆ

บริษัทได้จัดให้มีการประเมินความเพียงพอของระบบการควบคุมภายในของบริษัท
โดยที่ประชุมคณะกรรมการตรวจสอบได้ทำการประเมินความเพียงพอของระบบการควบคุมภายในของบริษัท
ตามแบบประเมินความเพียงพอของระบบการควบคุมภายในของสำนักงานคณะกรรมการกำกับหลักทรัพย์และตลาดหลักทรัพย์
และนำเสนอสรุปความเห็นเกี่ยวกับผลการประเมินต่อที่ประชุมคณะกรรมการบริษัทเพื่อทราบ
โดยสรุปได้ดังนี้

1. องค์กรและสภาพแวดล้อม (Organization Control and Environment Measure)

ในส่วนนี้
ได้กำหนดถึงการมีโครงสร้างองค์กรและสภาพแวดล้อมที่ดีซึ่งเป็นรากฐานที่สำคัญของระบบการควบคุมภายในที่มีประสิทธิผล
ซึ่งจำเป็นที่จะต้องสร้างสภาวะหรือปัจจัยต่างๆ
เพื่อเอื้อให้ระบบการควบคุมภายในดำเนินไปตามที่บริษัทได้วางแผนไว้

จากการประเมินความเพียงพอของระบบควบคุมภายในนั้น
คณะกรรมการได้ดูแลให้มีการกำหนดเป้าหมายการดำเนินธุรกิจที่ชัดเจนและวัดผลได้
โดยกำหนดงบประมาณและแผนการดำเนินงานประจำปี
พร้อมทั้งได้ติดตามผลการดำเนินงานเพื่อให้สอดคล้องกับแผนงานและงบประมาณที่ได้กำหนดขึ้น

นอกจากนี้ คณะกรรมการได้สนับสนุนให้บริษัทมีการจัดโครงสร้างองค์กรที่จะช่วยให้
ฝ่ายบริหารของบริษัทสามารถดำเนินงานได้อย่างมีประสิทธิภาพ
โดยมีการแบ่งสายงานการบังคับบัญชาอย่างชัดเจน รวมทั้งมีการกำหนดอำนาจอนุมัติดำเนินการต่างๆ
ในด้านการเงิน การจัดซื้อ และการบริหารทั่วไปที่รัดกุม เพื่อเป็นการกระจายอำนาจ
ซึ่งส่งผลให้มีความคล่องตัวในการดำเนินงานมากขึ้น
และเพื่อเป็นการส่งเสริมให้มีการตระหนักถึงผลประโยชน์ของผู้มีเสียได้เสียที่เกี่ยวข้อง
คณะกรรมการได้กำหนดให้บริษัทจัดทำข้อกำหนดเกี่ยวกับจรรยาบรรณ (Code of Conduct)
และข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์

2. การบริหารความเสี่ยง (Risk Management Measures)

คณะกรรมการได้กำหนดให้บริษัททำการประเมินปัจจัยความเสี่ยงในการประกอบธุรกิจอย่างสม่ำเสมอ
รวมทั้งวิเคราะห์ผลกระทบที่อาจจะเกิดขึ้นจากความเสี่ยงและการกำหนดมาตรการป้องกันหรือลดความเสี่ยง
และรายงานให้แก่คณะกรรมการเพื่อทราบเป็นประจำ

นอกจากนี้
คณะกรรมการได้มอบหมายให้คณะกรรมการตรวจสอบทำหน้าที่ในการสอบทานแผนการตรวจสอบภายในของฝ่ายตรวจสอบภายใน
เพื่อให้มีความเหมาะสมและมีประสิทธิผล พร้อมทั้งติดตามและประเมินผลอย่างสม่ำเสมอ

3. การควบคุมการปฏิบัติงานของฝ่ายบริหาร (Management Control Activities)

คณะกรรมการได้มอบหมายให้คณะกรรมการบริหารทำหน้าที่ในการพิจารณากำหนดอำนาจอนุมัติสำหรับระดับบริหารและระดับปฏิบัติการ
ซึ่งครอบคลุมถึงด้านการเงิน การบัญชี การจัดซื้อจัดจ้าง และการดำเนินงานอื่นๆ ที่เห็นสมควร
โดยกำหนดขอบเขตและอำนาจไว้เป็นลายลักษณ์อักษรอย่างชัดเจน
เพื่อเป็นระเบียบในการควบคุมและกำหนดอำนาจและระดับการอนุมัติรายการให้เป็นไปตามความเหมาะสม
ซึ่งข้อกำหนดและระเบียบเกี่ยวกับขอบเขตอำนาจหน้าที่การอนุมัตินั้น
ได้มีการแยกอำนาจหน้าที่ความรับผิดชอบเกี่ยวกับหน้าที่อนุมัติ
หน้าที่บันทึกรายการบัญชีและข้อมูลสารสนเทศ และหน้าที่
ในการดูแลจัดเก็บทรัพย์สินไว้อย่างชัดเจนตามแผนผังการปฏิบัติงาน (Flow Chart) ที่ได้กำหนดไว้

นอกจากนี้ ในกรณีที่บริษัทมีการทำธุรกรรมกับผู้ถือหุ้นรายใหญ่ กรรมการ ผู้บริหาร หรือ
ผู้ที่เกี่ยวข้องกับบุคคลดังกล่าวนั้น บริษัทได้กำหนดให้มีมาตรการและขั้นตอนการอนุมัติรายการดังกล่าว
โดยมอบหมายให้ฝ่ายตรวจสอบภายในทำหน้าที่ในการตรวจสอบและรายงานต่อคณะกรรมการตรวจสอบอย่างต่อเนื่อง
รวมทั้งบริษัทได้กำหนดไว้เป็นนโยบายเกี่ยวกับความขัดแย้งทางผลประโยชน์ในหลักจรรยาบรรณสำหรับผู้บริหารและพนักงาน
ซึ่งกำหนดห้ามมิให้ผู้มีส่วนได้เสียร่วมพิจารณาอนุมัติการทำธุรกรรมที่อาจมีความขัดแย้งทางผลประโยชน์

4. ระบบสารสนเทศและการสื่อสารข้อมูล (Information and Communication Measure)

ในการประชุมคณะกรรมการบริษัทเพื่อพิจารณาเรื่องต่างๆ นั้น
ฝ่ายบริหารได้มีการจัดเตรียมข้อมูลต่างๆ ที่เกี่ยวข้องอย่างครบถ้วนสมบูรณ์และมีคุณภาพ
เพื่อให้คณะกรรมการใช้ประกอบการพิจารณาและตัดสินใจ
กับทั้งคณะกรรมการบริหารได้พิจารณากลั่นกลองและให้ความเห็นในเบื้องต้นเกี่ยวกับเรื่องที่จะเข้าสู่การพิจารณาของคณะกรรมการ
เพื่อให้เป็นความเห็นประกอบข้อมูล

ในการส่งข้อมูลและรายละเอียดต่างๆ ให้แก่คณะกรรมการ เพื่อพิจารณาในการประชุมนั้น
บริษัทได้จัดส่งหนังสือนัดประชุมพร้อมทั้งเอกสารและรายละเอียดประกอบให้แก่กรรมการ ไม่น้อยกว่า
7 วันก่อนกำหนดวันประชุม เพื่อให้กรรมการมีเวลาอย่างเพียงในการพิจารณาเรื่องต่างๆ
ในเบื้องต้นก่อนการพิจารณาในที่ประชุมคณะกรรมการ

นอกจากนี้ ภายหลังการประชุมคณะกรรมการ บริษัทได้ดำเนินการจัดทำรายงานการประชุม
ซึ่งมีรายละเอียดครบถ้วนและชัดเจน รวมทั้งได้มีการบันทึกข้อซักถามของกรรมการ
ความเห็นหรือข้อสังเกตของกรรมการในเรื่องที่พิจารณา
และความเห็นของกรรมการที่ไม่เห็นด้วยกับเรื่องที่เสนอพร้อมทั้งเหตุผล
เพื่อให้สามารถตรวจสอบความเหมาะสมในการปฏิบัติหน้าที่ของกรรมการได้

5. ระบบการติดตาม (Monitoring)

คณะกรรมการได้กำหนดให้ฝ่ายบริหารรายงานผลการดำเนินงานให้แก่คณะกรรมการรับทราบเป็นประจำ
เพื่อที่คณะกรรมการจะได้เปรียบเทียบผลการดำเนินงานของฝ่ายบริหารว่าเป็นไปตามเป้าหมายการดำเนินธุรกิจที่กำหนดไว้
พร้อมทั้งกำหนดให้บริษัทกำหนดแนวทางแก้ไขในกรณีที่ผลการดำเนินงานที่เกิดขึ้นมีความแตกต่างจากเป้าหมายที่ได้กำหนดไว้

นอกจากนี้
คณะกรรมการได้มอบหมายให้คณะกรรมการตรวจสอบและฝ่ายตรวจสอบภายในจัดทำแผนการตรวจสอบการปฏิบัติตามระบบการควบคุมภายในอย่างสม่ำเสมอ
และฝ่ายตรวจสอบภายในสามารถรายงานผลการตรวจสอบตรงต่อคณะกรรมการหรือคณะกรรมการตรวจสอบได้อย่างอิสระและตรงไปตรงมาโดยไม่มีการแทรกแซงจากฝ่ายบริหาร